钦定古今图书集成/理学汇编/文学典/第084卷 > 潘纯
## 钦定古今图书集成/理学汇编/文学典/第084卷 > 潘纯

按《庐江县志》：纯，字子素，少有俊才。游京师，一时豪贵
皆倒屣出迎。尝著卦辞以讽切当时。因中祸亡，徙江
湖间。后挈妻子寓东吴，日与诸贵人觞咏为乐。其所
赋诗，音节精丽，李义山、温庭筠殆不能过。尝作《吊岳
武穆》诗曰：“海门寒日淡无辉，偃月堂深昼漏稀。万灶
貔貅江上老，两宫环珮梦中归。内园羯鼓催花发，小
殿珠帘看雪飞。不道帐前胡旋舞，有人行酒著青衣。”
当时称诵。后应越中高太尉辟，行次萧山道中，以暴
疾卒。子玨裹尸归，葬西湖岳王墓侧。